Suid-Afrika op gryslys geplaas(Argieffoto: Steve Buissinne/pixabay) Suid-Afrika is Vrydag op die gevreesde internasionale gryslys geplaas. Dít nadat hy die afgelope paar jaar toenemend gebruik is vir geldwassery en die finansiering van terreurbedrywighede weens ongebreidelde korrupsie en skuiwergate in die land se strafregstelsel. Die internasionale waghond oor geldwassery en terreurfinansiering, die Financial Action Task Force (FATF), het sy besluit Vrydagmiddag bekend gemaak. Suid-Afrika word nou as ŉ hoërisikoland beskou om sake mee te doen en die FATF sal bykomende stappe vereis vir enige beleggers wat sake in die land wil doen. Suid-Afrika sal nou voortaan ook noukeurig deur FATF dopgehou word. Die Suid-Afrikaanse Reserwebank (SARB) het kort ná die aankondiging gesê die besluit is geneem nieteenstaande al die pogings wat aangewend is om dit te keer. “Al die belangegroepe, onder wie die Nasionale Tesourie se leierskap, het alle pogings aangewend om die aankondiging binne die 12 maande lange waarnemingstydperk deur die FATF te vermy.” Die SARB sê hy, nes die regering, is daartoe verbind om geldwassery en die finansiering van terrorisme te bekamp en sal voortaan sy pogings verskerp om alle vorms van finansiële misdaad hok te slaan. Hoewel talle kenners die besluit verwag het, is dit nietemin ŉ slag vir die land en sy mense. Dr. Dion George, die DA se woordvoerder van finansies, sê die aankondiging is ŉ “verdoemende slag teen ons strafregstelsel en ŉ bewys van die regering se onvermoë om finansiële misdade te bekamp”. Hy voer aan dat die situasie hoofsaaklik ontstaan het weens die ontoereikendheid van die land se wetlike raamwerk en owerhede se versuim om diegene wat verantwoordelik is vir sulke oortredings, te vervolg. “Die gryslys het ons land in groot gevaar geplaas en die erns van die situasie vereis dat ons topprioriteit moet wees om vinnig op te tree om ons reputasie te herstel en vertroue by die res van die wêreld te kweek,” sê hy. “Die regering moet nou ŉ omvattende en samewerkende benadering volg om die res van FATF se bekommernisse aan te pak met behulp van gekoördineerde stappe en maatreëls in departemente en instellings – van die vervolgingsowerhede tot die Valke, die finansiële intelligensiesentrum, die departement van binnelandse sake, die polisie, die Suid-Afrikaanse Inkomstediens (SAID) en ander instansies.”